Idejna zasnova ali IDZ je preprosto povedano grafični prikaz umestitve in priključitve objekta na gospodarsko in komunalno infrastrukturo in služi za pridobitev soglasij pristojnih organov.
Idejna zasnova je namenjena pridobitvi projektnih in drugih pogojev. V skladu s svojimi pristojnostmi mnenjedajalec določi pogoje za izdelavo dokumentacije za pridobitev gradbenega dovoljenja ter izvajanje gradnje in uporabo objekta. Sestavni del idejne zasnove za pridobitev projektnih in drugih pogojev so podatki o udeležencih, gradnji in dokumentaciji, splošni podatki o objektu in lokacijski prikazi.
Lokacijski prikazi se izdelajo na podlagi zemljiško-katastrskega prikaza ali grafičnem prikazu geodetskega načrta. Idejna zasnova projekta tako prikazuje zemljišče za gradnjo, odmike objekta od sosednjih zemljišč in objektov, objekt na stiku z zemljiščem z navedbo gabaritov, projekcijo najbolj izpostavljenih nadzemnih in podzemnih delov objekta na zemljišče.
V idejni zasnovi je tudi prikaz minimalne komunalne oskrbe objekta in priključevanja objekta na gospodarsko javno infrastrukturo ter zaščite in prestavitev infrastrukturnih vodov in prikaz varstvenih območij, vodnih in priobalnih zemljišč in varovalnih pasov infrastrukturnih vodov in prikaz prometnih in funkcionalnih površin (vključno z dostopi, dovozi, parkirišči, prostorom za zbiranje komunalnih odpadkov, površinami za intervencijo in evakuacijo ipd.)
Idejna zasnova obsega tudi prikaz tistih delov obstoječega objekta, ki se spreminjajo in so pomembni za predstavitev skladnosti s predpisi, ki urejajo varstvo kulturne dediščine (npr. fasade, fotografije), če gre za rekonstrukcijo ali prizidavo objektov, varovanih po predpisih, ki urejajo varstvo kulturne dediščine.